In die lig van wat ek die afgelope tyd in die weeklikse nuusbriefie, NOG 'n SLUKKIE NUWE WYN, met julle gedeel het oor die Ekklesia as FAMILIE VAN FAMILIES IN JESUS, het ons Here en Koning my aandag veral op Sy Woord in Heb. 10:24,25 gevestig:
"Laat ons ook na mekaar omsien deur mekaar aan te spoor tot liefde en goeie dade.
In die afgelope meer as 500 dae van afsondering tydens GRENDELTYD a.g.v. CoVid, het ons almal so bewus geword van die noodsaak om gereeld byeen te kom met lede van ONS FAMILIE VAN FAMILIES met wie ons regtig 'n naby-pad in die geloof stap.
Daarom het ek en my geliefde vroutjie die volgende briefie aan die sowat 10 tot 15 mense hier in ons direkte omgewing geskryf om die volgende saam met ons te oorweeg:
Sou jy en jou geliefde/s graag deel wou wees van so 'n ekklesia van gelowiges wat werklik daar vir mekaar gaan wees as NABY-FAMILIE-IN-JESUS? Dit beteken nie dat ons mekaar se drumpels gaan deurtrap nie, maar dat ons wel gereeld gaan tyd maak om bymekaar te kom en doelbewus moeite gaan maak om daar vir mekaar te wees om mekaar baie prakties LIEF TE HÊ soos wat die Here dit aan ons voorhou in Sy Woord. (Hierdie is dus nie 'n geleentheid waarheen ons "vreemdes" of "ander " gaan heen uitnooi nie. Hierdie is ons "veilige en sagte plek" waar ons mekaar gaan bedien en gaan versorg. As ons voel iemand anders kort bediening, dan reël ons ander geleenthede om dit te kan doen.)
Watter dag en tyd, en hoeveel keer per maand, voel julle, moet so 'n groepie normaalweg bymekaar kom? Moet ons eenmaal per week, of eenmaal elke twee weke, of selfs so min soos eenmaal per maand bymekaar kom? Watter dag en tyd voel jy, sal julle pas? (As julle meeste aande van die week beskikbaar is, sê dan asb. so.)
Sommige tye gaan ons hiervan afwyk in die lig van uitreike of bedieningsgeleenthede wat ons saam gaan beplan en waar van ons of almal van ons by betrokke gaan wees. Ons kan bv. saam beplan aan 'n groter samekoms van gelowiges, sê eenmaal of meer per maand, op 'n Sondagoggend wanneer die meeste mense los is, of saam beplan aan 'n bediening- en toerustingsnaweek of uitreike elke kwartaal of twee keer 'n jaar.
Tot sover my briefie. (Sien jy, ek is self baie ernstig besig om nuut na te dink oor hoe die prentjie lyk van 'n Bybelse ekklesia waarvan ek graag deel wil wees!)
Dit het my terug Skrif toe gedwing en dit is wat ek ontdek het oor die prentjie van die byeenkom van "die ekklesia", rondom Jesus, en in die vroeë gemeentes in Handelinge (en ek gaan nie probeer om volledig te wees nie, maar tog van die belangrikste vir jou hier kursories neerskryf):
Waar die ekklesia byeen was en die tekens van die brood en die beker saamgebruik is – en dit was so dikwels as moontlik – was die bedoeling altyd dat dit net gelowiges is wat daar byeen was, soos toe Jesus dit saam met Sy dissipels gebruik het in Joh. 13, en in die lig van wat daar in 1 Kor. 11 in die verband staan.
Daar was ook die spontane byeen-wees van gelowiges deur die week, rondom die etenstafel – tipies soos die Joodse gesinne dit destyds gedoen het. Ons sien ook Jesus dit doen met Sy dissipels, en ook waar hulle by gesinne soos dié van Lasarus, Martha en Maria byeen was, maar ook soos dit daar in Handelinge 2 en 4 gebeur het.
Dan sien ek ook hoe gelowiges in groter groepe, soms op Sondae, maar ook ander tye, bymekaar gekom het, waar byvoorbeeld die briewe van 'n Paulus gelees is, of waar Paulus byvoorbeeld met die ouderlinge in Efese gepraat het – soos daar in Handelinge 20.
Dan sien ons ook hoe gelowiges mekaar bedien en selfs uitstuur by die byeen-wees van die ekklesia, soos daar in Hand. 13:1 tot 3 gebeur het, waar Paulus en Barnabas deur die Gees van God uitgestuur word na die nie-Joodse wêreld.
Ons sien ook waar Jesus die ekklesia, en dus gelowige volgelinge, baie pertinent uitstuur na gemeenskappe wat hulle nie ken nie, maar ook van hulle selfs terugstuur na waar hulle woon en werk om daar die boodskap van die Koninkryk te gaan verkondig. Kyk die bekende Lukas 9 en veral Lukas 10, maar ook waar mense soos Levi, en die verloste duiwelbesetene, teruggestuur word na waar hulle werk of waar mense hulle ken om daar getuie te gaan wees.
Het dit jou ook opgeval dat Jesus nie op een dorp 'n reuse gemeente of kerk "geplant" het nie? Ja, selfs in Handelinge, in stede soos Jerusalem, en later Korinte en Rome, lees ons van die gelowiges wat oral oor die stad in kleiner, families van families byeengekom het, meestal apart en informeel, en net af en toe, in groter getalle. Maar nooit was daar sprake van dat hierdie groepe of groepies verskillende, aparte "kerke" met hulle eie name en strukture sou wees nie!
Dan sien ons ook groepies gelowiges, of ekklesia, wat baie gefokus byeengekom het, soos 'n klomp persone wat Paulus geïdentifiseer het as toekomstige lede van die vyfvoudige bediening, wat hy vir lang tye weekliks opgelei en toegerus het met die oog hierop – kyk Handelinge 19:9, in die skool van 'n sekere Tiránnus.
So sien ek ook vir Jesus baie pertinent 12 manne kies wat Hom as Sy familie van families gaan volg en in wie se lewe Hy vir 3 jaar baie gefokus gaan inbou en geestelik gaan belê en hulle toerus met die oog op die koms van die Koninkryk van God. En selfs, tussen hierdie 12, was daar 'n kern-korps van drie manne in wie se lewe Hy veral betrokke was en wie Hy saamgeneem het kairos-tye.
'n Baie interessante bymekaar-kom en saam-wees as ekklesia, was vir my Paulus en Akwila en sy vrou, Priscilla, se verhouding en hulle saam-stap as FAMILIE VAN FAMILIES in Jesus. Ons lees byvoorbeeld daarvan in Handelinge 18. Akwila en Priscilla was net soos Paulus, "tentmakers", of in die konstruksie-bedryf (as ons dit modern sou beskryf). Maar hulle was ook die mense wat Paulus gehelp het om 'n geweldige deurbraak te maak in sy bediening in die stad, Korinte, deur vir homself 'n staanplek te kry in die markplek, wat uiteindelik 'n radikale verandering in die hele bedieningswyse van Paulus sou veroorsaak.
Hiermee dink ek, het ek vir jou genoeg stof vir nadenke gegee.
Gaan dink 'n bietjie na oor waar jy "inskakel" in die Ekklesia van Jesus, en hoe dit daar lyk en dinge daar gedoen word. Vra dan 'n slag vir jou baie krities af of dit enigsins klop met wat ons in die Skrif in die verband lees.
Volgende keer gaan ons, soos ek laas belowe het, gesels oor wat die Bybel sê oor hoe ons mekaar moet liefhê as ons gesels oor die sogenaamde "mekaar" tekse in die Bybel.
Saturday, 11 September 2021 09:21
Jesus het self vir ons gesê wat tussen gelowige volgelinge, wat deel geword het van die ekklesia of familie van Jesus, moet gebeur as hulle bymekaar kom of met mekaar besig is.
Luister wat sê Hy hieroor in Joh. 13:34,35:
"Ek gee julle 'n nuwe gebod: julle moet mekaar liefhê. Soos Ek julle liefhet, moet julle mekaar ook liefhê. As julle mekaar liefhet, sal almal weet dat julle dissipels van My is."
Ek wil in my eie woorde probeer beskryf wat daar tussen gelowiges moet begin gebeur wat deel geword het van die familie van Jesus:
Ons moet leer wat dit werklik beteken om mekaar lief te hê as ons werklik 'n familie van families van Jesus vir mekaar wil wees.
Om te leer om mekaar lief te kry en mekaar lief te hê, behels baie meer as wat die meeste van ons so met die eerste opslag besef.
Ja, dit beteken werklik om te leer… om mekaar lief te kry. Dit gaan nie sommer net gebeur nie. Liefde gebeur nie sommer net en dan is dit vir altyd daar nie.
Daar moet hard gewerk word en tyd gemaak word om iemand te leer ken en te leer aanvaar met al hulle dinge en verskille.
En dan moet daar gepraat word… oor alles en nog wat. Ernstige dinge en lawwe dinge. Gewone dinge en diep, geestelike dinge.
Ons kan soveel leer deur maar net te gaan kyk hoe Jesus vir drie jaar hier op aarde Sy klompie volgelinge geleer het en iets laat ervaar het van wat dit beteken om "Sy mens-familie" hier op aarde te wees, en dat Hy hulle elkeen se familie is.
Gaan kyk ook hoe dit daar in Handelinge, in die eerste gemeentes, in die ekklesia gebeur het. Gaan kyk hoeveel tyd hulle met mekaar saam deurgebring het en wat alles daar tussen hulle gebeur het.
Lees byvoorbeeld in Handelinge 2: 41-47:
"Dié wat sy woorde aangeneem het, is gedoop, en omtrent drie duisend mense is op daardie dag by die getal van die gelowiges gevoeg.
(Net tussen hakkies: Het jy gesien dat hulle nie iemand na die byeenkomste van die ekklesia uitgenooi het nie? Mense het net deel geword en na die byeenkomste van die ekklesia gekom as hulle klaar tot bekering gekom het en die "normale geestelike geboorte" beleef het in hulle eie lewens.)
Kom ons lees wat in Handelinge 4:32-35 staan:
"Die groot getal wat gelowig geword het, was een van hart en siel. Niemand het sy goed net vir homself gehou nie, maar hulle het alles met mekaar gedeel.
Nie een van hulle het gebrek gely nie, want dié wat grond of huise besit het, het dit verkoop en die verkoopprys daarvan gebring en vir die apostels gegee. Dié het dit dan uitgedeel volgens elkeen se behoefte."
Hoor jy? Om te leer om mekaar lief te hê, is baie prakties!
Volgende keer gesels ons verder hieroor as ons gesels oor die sogenaamde "mekaar" tekse in die Bybel.
Daar in die binnekring van die familie van Jesus, kan ons begin verander
Een van die mooiste sê-goed oor wat dit beteken om 'n kind van die Koning van alle konings te wees, is die volgende:
Hy het ons wat bergies was, daar tussen die asgate waar ons probeer oorleef het, gaan uit-red, maar nou moet Hy die gemors en stank van die asgate uit ons uit kry!
Of: Hy het ons uit Egipte uit gered, maar nou moet Hy Egipte uit ons uit kry!
Sien, dit is waarom Hebreërs sê: Sonder heiligmaking gaan niemand God sien nie!
Of waaroor Romeine 12:2 en 2 Kor. 10:3 tot 5 praat.
God se Gees moet elkeen wat deel geword het van die Ekklesia, stelselmatig detoks van al die gemors en gif wat ons vir soveel jare ingekry het en wat nou ons "siel", ons denke, ons emosie-wêreld en ons wil besoedel en vergiftig het.
In die taal van Efesiërs 4:22-24:
"Hou dan op om te lewe soos julle vroeër gelewe het; breek met die ou, sondige mens in julle wat deur sondige begeertes verteer word.
Julle gees en gedagtes moet nuut word; lewe as nuwe mense wat as die beeld van God geskep is: lewe volkome volgens die wil van God en wees heilig."
Weet jy waar gaan dit gebeur?
Op twee plekke:
Daar waar jy met God se Woord, die Bybel, elke dag, lank genoeg stil word en luister na wat God self vir jou daardeur wil sê en as jy dan gaan doen wat jy moet doen om gehoor te gee aan wat Hy vir jou gesê het.
Maar ook daar waar jy tussen ander familielede in die ekklesia tyd deurbring en leer om eerlik en oop te wees, terwyl Jesus tussen julle, deur Sy Woord en Sy Gees, jou en hulle leer wat dit regtig beteken om Hom lief te hê en te gehoorsaam bo alles, maar ook hoe om mekaar en jouself lief te hê.
Ek is so bang jy hoor nie mooi wat ek hier vir jou sê nie. Daarom wil ek 'n bietjie tot stilstand ruk om jou te dwing om 'n slag nuut te dink hieroor.
So, wees sterk, gordel vas en luister mooi wat ek nou gaan sê:
Ek het ontdek dat die byeenkoms van gelowiges, daar waar ons as familie van Jesus bymekaar is, in die eersteplek, bo alles, 'n plek moet wees waar net gelowige volgelinge van Jesus byeen moet wees.
Dit is nie die plek waarheen ons ongelowiges moet uitnooi nie. Dit is net vir ons bedoel.
Is jy nou wakker?
Dit moet die sagte plek wees waar dit veilig vir ons as weergebore mense is om te val of waar ons kan kom lê as ons seer gekry het.
Dit moet die plek wees waar ons eerlik kan wees en waar ons kan vertel van ons innerlike worstelinge en pyn. En waar ons kan beleef hoe ander ons liefhet en versorg ten spyte hiervan.
Die byeenkoms van die ekklesia is in die eersteplek bedoel waar ons Jesus kan ontdek as Immanuel, God by en tussen ons.
Volgende keer gesels ek in meer detail oor hoe ons mekaar kan help verander daar in die byeenkoms van die ekklesia.